Nóg planne om by lisensiekantore in te gryp(Argieffoto: Arrive Alive) Fikile Mbalula, minister van vervoer, het Vrydag nog planne bekend gemaak om die las op lisensiekantore te help verlig. Suid-Afrikaners sit nou reeds maande lank hande in die hare oor onder andere ŉ gebrek aan beskikbare tydgleuwe om hul rybewyse te laat hernieu, of om daarvoor aansoek te doen. Talle lisensiekantore gaan ook gebuk onder groot korrupsie. Mbalula sê een van die planne om die situasie te beredder is ŉ verlenging van lisensiekantore se bedryfsure van 08:00 tot 16:00, sowel as op Saterdae, om die agterstand met die verwerking van aansoeke uit te wis. Sommige munisipaliteite het hierdie maatreël reeds ingestel en die minister het ŉ beroep op ander streke gedoen om so gou moontlik dieselfde te doen. Die Padverkeerbestuurskorporasie (RTMC) moet in samewerking met lisensiëringsowerhede ingryp by die probleme wat ondervind word met beskikbare tydgleuwe deur die aanlynbesprekingstelsel selfs verder uit te brei. Motoriste kan op dié platform ŉ beskikbare tydgleuf bespreek sonder om na ŉ lisensiekantoor te reis om ŉ afspraak te maak. Die probleem hiermee is dat daar male sonder tal weinig tydgleuwe beskikbaar is. Mbalula sê korrupsie met die toekenning van tydgleuwe moet ook ondersoek en daadwerklik gepak word. Die SMS-stelsel wat motoriste waarsku dat hul rybewys gaan verval, moet ook in werking gestel word. Dit sluit in die teiken van nagenoeg 900 000 motoriste wie se rybewyse reeds verval het en nog nie weer hernieu is nie. Volgens Mbalula gaan die inwerkingstelling van aanlyn betalings ook versnel word om die gebruik van kontant tot die minimum te beperk en korrupsie te verminder. Bestaande lisensiekantore gaan opgeknap word en die open van verskeie nuwe sentrums word beplan. Daar is ook planne om oogtoetse aanlyn op die eNatis-stelsel te laai en die aflewering van rybewyse om die getal mense by lisensiekantore te verminder, is in die vooruitsig. Mbalula sê die ingrypings sal versterk word deur die inwerkingstelling van ŉ nuwe lisensiekaart met verbeterde veiligheidskenmerke om bedrog en korrupsie uit die weg te ruim. “Ons is glad nie onder die indruk dat die aanlyn dienste ŉ wondermiddel vir al ons uitdagings is nie, maar die dienste gaan die speelveld verander met betrekking tot dienslewering by lisensiekantore.” Mbalula het ook onderneem dat die ingryping gereeld geëvalueer sal word. “Ons moet aanhou werk om korrupsie by lisensiekantore te pak en uit te skakel en moet daarop konsentreer om ŉ doeltreffende diens aan mense te lewer.”